Interdik teen ‘wit nedersetting’ verwelkomAdriaan Nieuwoudt, voormalige “kubuskoning” (Foto verskaf) ŉ Nuwe en eksklusiewe wit gebied het weer opdraande in die hof gekry. Die hofgeding, ŉ dringende aansoek om ŉ interdik, het gehandel oor die onwettige oprig van strukture op die plaas, Dikdoorn, van Adriaan Nieuwoudt, voormalige “kubuskoning”. Die Kamiesberg-munisipaliteit op Garies was die aansoeker. Landdros Joshua Klasse het die dringende aansoek toegestaan. ŉ Tydelike interdik is reeds op 21 Februarie deur Klasse aan die munisipaliteit toegestaan. Die oprigting van die nedersetting vir slegs wit mense buitekant Garies, val onder die vaandel van die sogenaamde Eureka-beweging. Laasgenoemde is die breinkind van Nieuwoudt, wat hom beywer vir ŉ soewereine gebied, waar wit mense selfbeskikking kan geniet. Rufus Beukes, munisipale bestuurder, was verheug oor die hof se uitspraak. “Die munisipaliteit ondersteun geensins sy planne nie. Nieuwoudt moes eers aansoek doen dat hierdie landbougrond hersoneer word as grondgebied wat bedoel is vir dorpstigting. Daarna moes hy bouplanne indien vir goed- of afkeuring. Dis nooit gedoen nie.” Petro Willems, DA-raadslid, het ook die uitspraak verwelkom. “Dit was ŉ onwettige ontwikkeling en dorpstigting. Aan die ander kant moet die regering nou begin besef dat hulle daadwerklik teen plaasaanvallers moet begin optree. Hierdeur sal die boere en plaaswerkers hul werksaamhede in ŉ veilige omgewing kan voortsit sonder enige vrese.” Nieuwoudt het gesê dat daar beslis geen uitspraak teen Eureka, homself of Eureka Beperk gemaak is nie. “Julle mislei die publiek. Ek dink hierdie hele aansoek van die munisipaliteit was bedoel om mense te probeer oorreed om nie by ons aan te sluit nie.” Hy het bygevoeg daar is appèl aangeteken teen die uitspraak. Inwoners van Garies het aangedui bouwerk het steeds by Eureka voortgegaan terwyl die tussentydse interdik van krag was. Die munisipaliteit sou dit laat ondersoek het. Na bewering het ongeveer 5 000 wit lede reeds aangesluit by die Eureka-beweging. Hulle kry glo elk ŉ 1 000 meter² erf gratis en betaal slegs vir die boukoste. Nieuwoudt se aansoek vir dorpstigting word op 15 Maart in die Kimberley-hooggeregshof aangehoor. Die munisipaliteit staan dit teen.